Jizzax viloyatida ishlab chiqarish tarmoqlarini rivojlantirishni tubdan jadallashtirish, tadbirkorlik faoliyatini rag‘batlantirishning yangi yondashuvlari va metodlarini sinab ko‘rishga doir kompleks chora-tadbirlar to‘g‘risida

Jizzax viloyatida sanoatni, qishloq xo‘jaligini va xizmatlar sohasini jadal rivojlantirish uchun zaxiralar va imkoniyatlarni safarbar etish, tadbirkorlikni rivojlantirishni rag‘batlantirishning yangi yondashuvlari va metodlarini sinab ko‘rish, yuqori darajada qulay biznes muhitini shakllantirish hamda shu asosda mahalliy budjetlarning daromad bazasi mustahkamlanishini, aholining farovonligi, hayot darajasi va sifati o‘sishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Iqtisodiyot vazirligi, Moliya vazirligi, Davlat soliq qo‘mitasi, Markaziy banki, Jizzax viloyati hokimligi, boshqa manfaatdor vazirliklar va idoralar tomonidan ishlab chiqilgan Jizzax viloyatini ijtimoiy-iqtisodiy rivojlantirishni tubdan jadallashtirish, tadbirkorlikni rivojlantirishni rag‘batlantirishning yangi yondashuvlari va metodlarini sinab ko‘rish hamda ishbilarmonlik muhitini yaxshilashga doir kompleks chora-tadbirlar dasturi (keyingi o‘rinlarda Kompleks dastur deb ataladi) ma’qullansin, uning tarkibiga quyidagilar kiradi:
 2017-2018-yillarda tumanlar (Jizzax shahri), tijorat banklari va iqtisodiyot tarmoqlari bo‘yicha amalga oshiriladigan loyihalarning yig‘ma parametrlari 1 — 6-ilovalarga* muvofiq;
 2017-2018-yillarda sanoatda, qishloq xo‘jaligida va xizmatlar sohasida amalga oshiriladigan yirik va ahamiyatli investitsiya loyihalarining manzilli ro‘yxatlari 7 — 9-ilovalarga* muvofiq;
 eksperiment tariqasida tadbirkorlik subyektlariga beriladigan soliq imtiyozlari va preferensiyalari ro‘yxati 10-ilovaga muvofiq.
 “O‘zbekyengilsanoat” AJ, “O‘zbekoziqovqatxolding” XK, “O‘zvinosanoat-xolding” XK, “O‘zbekcharmpoyabzali” uyushmasi, “O‘zqurilishmateriallari” AJ, “O‘zfarmsanoat” AK, “O‘zeltexsanoat” AK, xo‘jalik boshqaruvi organlari va boshqa tashkilotlar — mas’ul bajaruvchilar rahbarlari zimmasiga Kompleks dasturda nazarda tutilgan loyihalarni o‘z vaqtida amalga oshirish va ishlab chiqarish quvvatlarini ishga tushirish, yangi ish o‘rinlari yaratish ta’minlanishi uchun shaxsiy mas’uliyat yuklansin.
 2. Tijorat banklariga Kompleks dasturga kiritilgan loyihalar bo‘yicha kredit shartnomalarini o‘z vaqtida rasmiylashtirish va moliyalashtirishni boshlash tavsiya etilsin.
 3. Jizzax viloyati hokimligi barcha darajalardagi mahalliy ijro etuvchi hokimiyat organlarining o‘zaro hamkorligi aniq muvofiqlashtirilishini, ushbu qaror bilan ma’qullangan investitsiya loyihalarini amalga oshirish bilan bog‘liq ruxsat beruvchi hujjatlarni rasmiylashtirish va berishda sansalorlik va byurokratiya holatlariga yo‘l qo‘yilmasligini ta’minlasin.
 4. O‘zbekiston Respublikasi Qishloq va suv xo‘jaligi vazirligi, Iqtisodiyot vazirligi, Moliya vazirligi, “O‘zpaxtasanoateksport” XK va Jizzax viloyati hokimligining 2017-2018-yillar davrida, eksperiment tariqasida, Jizzax viloyatining paxta kalavasi ishlab chiqaruvchi korxonalariga fermer xo‘jaliklaridan paxta xomashyosini shartnoma asosida, biroq belgilangan davlat xarid narxlarining 1,15 baravaridan past bo‘lmagan erkin narxlar bo‘yicha xarid qilish yoki ularga o‘z paxta xomashyosini yetishtirish huquqini berish to‘g‘risidagi taklifiga rozilik berilsin.
 O‘zbekiston Respublikasi Qishloq va suv xo‘jaligi vazirligi, Iqtisodiyot vazirligi, Moliya vazirligi Davlat soliq qo‘mitasi va “O‘zpaxtasanoateksport” XK bilan birgalikda — Jizzax viloyatining paxta kalavasi ishlab chiqaruvchi korxonalari fermerlar xo‘jaliklaridan paxta xomashyosini xarid qilish, uni qaytarish asosida paxta tolasi etib qayta ishlash va paxta tolasini qayta ishlash mahsulotlarini sotishning Vaqtinchalik tartibi loyihasini bir oy muddatda Vazirlar Mahkamasiga kiritsinlar.
 5. O‘zbekiston Respublikasi Tashqi savdo vazirligi, Iqtisodiyot vazirligi va Moliya vazirligining Jizzax viloyati hududida ishlab chiqarilayotgan mahsulotlarning 11-ilovaga* muvofiq ayrim turlarini Jizzax viloyati hokimining qarori bo‘yicha eksport qilishga istisno tariqasida ruxsat berish to‘g‘risidagi taklifi qabul qilinsin.
 6. Xo‘jalik boshqaruvi respublika organlari rahbarlari zimmasiga idoraviy mansub tashkilotlar tomonidan hisoblangan soliqlar va majburiy to‘lovlarni respublikaning o‘zlari faoliyatni amalga oshirayotgan tegishli hududlar budjetlariga o‘z vaqtida to‘lashlari uchun shaxsiy mas’uliyat yuklansin.
 O‘zbekiston Respublikasi Davlat soliq qo‘mitasi xo‘jalik birlashmalariga ularning idoraviy mansub korxonalarining mahalliy budjetlar oldidagi mavjud soliq qarzdorligi to‘g‘risida belgilangan muddatlarda bildirishnomalar yuborsin.
 7. Iqtisodiy taraqqiyot va kambag‘allikni qisqartirish vazirligi O‘zbekiston Respublikasi Prezidenti huzuridagi Loyiha boshqaruvi Milliy agentligi, Moliya vazirligi, Davlat soliq qo‘mitasi, Markaziy bank bilan birgalikda:
 vazirliklar, idoralar xo‘jalik birlashmalari, tijorat banklari, Jizzax viloyatining barcha darajalardagi hokimliklarining Kompleks dastur va ushbu qaror qoidalari to‘liq hajmda amalga oshirilishi yuzasidan faoliyati samarali muvofiqlashtirilishini ta’minlasin, amalga oshirilayotgan investitsiya loyihalari bo‘yicha obyektlarni belgilangan muddatlarda so‘zsiz ishga tushirish va yangi ish o‘rinlari yaratish parametrlariga erishish ta’minlanishiga alohida e’tibor bersin;
 Jizzax viloyati hokimligi bilan birgalikda — aholi va tadbirkorlik tuzilmalari o‘rtasida Kompleks dasturning, viloyatni ijtimoiy-iqtisodiy rivojlantirishni tubdan jadallashtirish bo‘yicha unda nazarda tutilgan asosiy chora-tadbirlarning mohiyati va ahamiyati, shuningdek berilgan soliq imtiyozlari va preferensiyalari to‘g‘risida keng tushuntirish ishlarini tashkil etsin;
 2017-2018-yillarda Jizzax viloyatida sanoatda, qishloq xo‘jaligida va xizmatlar sohasida amalga oshiriladigan yirik va ahamiyatli investitsiya loyihalarini amalga oshirishning tarmoq jadvallari bir oy muddatda ishlab chiqilishini va belgilangan tartibda tasdiqlanishini ta’minlasin;
 Kompleks dasturga kiritilgan investitsiya loyihalarini, ushbu qaror talablarini amalga oshirishning borishi va natijalari har oyda ko‘rib chiqilishini ta’minlasin;
 zarurat bo‘lganda, Kompleks dasturda nazarda tutilgan yirik va ahamiyatli investitsiya loyihalarining asosiy parametrlariga va manzilli ro‘yxatlariga o‘zgartirish va qo‘shimchalar kiritsin;
 har chorakda Vazirlar Mahkamasiga Kompleks dasturni amalga oshirishning borishi va natijalari to‘g‘risida axborot, zarurat bo‘lganda, Kompleks dasturni amalga oshirishda qoloqlikka va kamchiliklarga yo‘l qo‘ygan mansabdor shaxslarning shaxsiy javobgarligi choralari to‘g‘risida takliflar kiritsin.
 8. Ishchi guruh (S.X.Bekenov) O‘zbekiston Respublikasi Moliya vazirligi, Davlat soliq qo‘mitasi bilan birgalikda — Jizzax viloyati paxta xomashyosi va g‘alla yetishtirishga ixtisoslashtirilgan fermer xo‘jaliklarining 2016-yilgi faoliyati natijalari bo‘yicha va undan oldingi yillarda O‘zbekiston Respublikasi Davlat budjeti, davlat maqsadli jamg‘armalari va budjetdan tashqari jamg‘armalarga to‘lovlar bo‘yicha, shuningdek xizmat ko‘rsatuvchi tarmoqlar tashkilotlari oldida qarzlari yuzaga kelishi sabablari o‘rganilishini tashkil etsin hamda o‘rganish natijalari bo‘yicha ularni hisobdan chiqarishning maqsadga muvofiqligi to‘g‘risida 2017-yil 1-iyulgacha bo‘lgan muddatda Muddati o‘tkazib yuborilgan debitorlik va kreditorlik qarzlarni qisqartirish hamda budjetga to‘lovlar intizomini mustahkamlash bo‘yicha Respublika komissiyasiga takliflar kiritsin.
 9. O‘zbekiston Respublikasi Iqtisodiyot vazirligi, Moliya vazirligi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasi boshqa manfaatdor tuzilmalar bilan birgalikda o‘n kun muddatda O‘zbekiston Respublikasi Vazirlar Mahkamasiga:
 Jizzax viloyati aholisini tadbirkorlik faoliyatiga keng jalb etish hamda tadbirkorlik subyektlarini har tomonlama qo‘llab-quvvatlashga doir qo‘shimcha chora-tadbirlar to‘g‘risidagi;
 Jizzax viloyatining ishlamay turgan va kam quvvatli korxonalari faoliyatini tiklash va ulardan samarali foydalanish chora-tadbirlari to‘g‘risidagi Hukumat qarorlari loyihalarini kiritsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J.Ramatov hamda O‘zbekiston Respublikasi Bosh vazirining o‘rinbosari R.S.Azimov zimmasiga yuklansin.